ཁོ་ཚོས་འདི་ལྟར།མོའི་ཙེ་ཏུང་གི་ལྟ་བ་དང་།གཞུང་གི་ཆབ་སྲིད་སོགས་བེད་སྤྱོད་བཏང་ནས་བོད་རང་གི་སྙན་རྩོམ་རང་ལ་དགག་པ་བྱས་ཡོང་དུས།ཁོ་ཚོ་ལ་ཐད་ཀར་དགག་པ་རྒྱག་ཐུབ་ཡོད་པ་མ་རེད།དེ་ནི་ཐད་ཀར་ཆབ་སྲིད་ལ་རག་ལས་པ་ཞིག་རེད།དེ་བས་ཁོ་ཚོ་ལ་དགག་པ་རྒྱག་མཁན་ཚོས་ཀྱང་།མོའི་ཙེ་ཏུང་དང་དུས་སྐབས་དེའི་གཞུང་གི་ཆབ་སྲིད་སོགས་བེད་སྤྱོད་བཏང་ནས་སྔོན་གྱི་སྙན་ངག་སོགས་ཀྱིས་ཀྱང་སྤྱི་ཚོགས་རིང་ལུགས་དང་།དེང་རབས་ཅན་བཞི་ལ་ཞབས་འདེགས་བསྒྲུབ་ཐུབ་པ་བཤད་ཡོད།ཚེ་ཏན་ཞབས་དྲུང་དང་།དུང་དཀར་རིན་པོ་ཆེ།བསེ་ཚང་བློ་བཟང་དཔལ་ལྡན་སོགས་ཀྱིས་རང་མོས་སྙན་ངག་གི་སྐོར་ལ་ཅི་ཡང་གསུངས་མེད་པ་དང་།ཁོང་ཚོས་ཀྱང་དེ་ནི་སྙན་ངག་གསར་པ་ཞིག་མིན་པ་གསལ་བོ་ཤེས་ཡོད་པ་རེད།ཡིནའང་རང་མོས་སྙན་ངག་ཟེར་པ་འདི་རིག་གསར་གྱི་སྐབས་སུ་བྱུང་བ་དང་།བཅོས་སྒྱུར་སྒོ་འབྱེད་ཀྱི་རྗེས་སུའང་དེང་རབས་ཅན་གྱི་མིང་ཐོགས་ནས་སྤེལ་བ་ཡིན་ཕྱིར།སྔོན་གྱི་མཁས་པ་འདི་དག་གིས་སྔོན་གྱི་སྙན་ངག་གི་གཞུང་བརྩམས་ནས་དེ་ཡང་དེང་རབས་ཅན་དང་མཐུན་པ་དང་།དགོས་མཁོ་ཡོད་པ་སོགས་སུ་སྒྲུབ་པ་ལས་གཞན་བྱེད་ཐུབ་ཡོད་པ་མ་རེད།